奉同李倅安上賦崔白沐猴杏花
作者：葛勝仲
朝代：宋

paragraphs: 空山無人春風驕，撲撲晴杏開香苞。
巖深谷峻無與賞，攀枝騰踏帷飛猱。
大梁崔白舊所見，絹素落手因揮毫。
巧爲紅艶狼籍勢，撲蔌幡灑歸蓬蒿。
王孫惜花有深意，預憂雨横兼風豪。
故來跳觸看零亂，妙思臨寫形無逃。
貴人錦囊舊藏貯，文闈傳玩叢英髦。
東平儒仙首留詠，詩價與畫相爭高。
直云何用辨真假，徑須對此呼香醪。
誰知真花却時暫，不如丹粉還堅牢。